Рэлігія не з’яўляецца выключна прыватнай справай чалавека, як гэта хтосьці можа памылкова лічыць. Езус прыйшоў на зямлю, каб вярнуць Бога ў гэты свет, каб накіраваць усіх людзей на дарогу, якая вядзе да шчасця, справядлівасці, любові. Вяртанне да Бога ўключае ў сябе ўвесь спектр людскога жыцця – як асабістага, так і грамадскага. Пытанні экалогіі, міжнацыянальных узаемаадносін, міру, сацыяльнай справядлівасці з’яўляюцца такімі ж прадметамі Божай волі, як і наша асабістае пакаянне, выкананне Божых запаведзяў і выбудова адносін з Нябесным Айцом. Менавіта таму на розных узроўнях, ад мясцовых парафій да Апостальскай Сталіцы, у Касцёле дзейнічаюць адпаведныя ўстановы, якія пакліканыя дбаць пра кожную сферу нашага жыцця.